Diari Oficial de la Generalitat Valenciana


Sumari del DOGV 8200, del 28-12-2017 (2017/12670)

RESOLUCIÓ de 26 de desembre de 2017, de la Conselleria d'Economia Sostenible, Sectors Productius, Comerç i Treball, per la qual es convoca mitjançant tramitació anticipada la concessió de dues beques per a la realització de pràctiques professionals en matèries de l'àmbit de la Sotssecretaria i del Gabinet.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8200

Data del DOGV
:   28-12-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/12497


Data del document
:   26-12-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 26 de desembre de 2017, de la Conselleria d'Economia Sostenible, Sectors Productius, Comerç i Treball, per la qual es convoca mitjançant tramitació anticipada la concessió de dues beques per a la realització de pràctiques professionals en matèries de l'àmbit de la Sotssecretaria i del Gabinet. [2017/12349]  
Mitjançant l'Ordre 22/2017, de 13 de desembre, de la Conselleria d'Economia Sostenible, Sectors Productius, Comerç i Treball, es van aprovar les bases reguladores per a la concessió de beques per a la realització de pràctiques professionals en els centres directius de l'esmentada Conselleria, publicada en el Diari Oficial de la Generalitat Valenciana número 8191, de 15 de desembre.  
El Projecte de Llei de Pressupostos de la Generalitat per a l'exercici 2018 inclou, en l'annex de transferències i subvencions del programa 721.10, Direcció i serveis generals, la previsió d'una línia de subvenció, anomenada Beques de Formació, a la qual s'ha assignat el codi S0380000, amb un import de 24.000 euros, dotada íntegrament amb aportació de la Generalitat no condicionada.  
Els articles 40, 41 i 167 de la Llei 1/2015, de la Generalitat, d'hisenda pública, del sector públic instrumental i de subvencions, i l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, estableixen que podran ser tramitats anticipadament els expedients de despesa per subvencions a càrrec dels capítols IV i VII, sempre que els crèdits estiguen recollits en els annexos de transferències del projecte de Llei de pressupostos per a l'exercici següent. En la tramitació anticipada de concessió de subvencions es podrà arribar, d'acord amb la normativa referida, al moment procedimental immediatament anterior al de la resolució de concessió, i haurà de constar en tots els tràmits del procediment dels quals els ciutadans tinguen coneixement, que la concessió estarà condicionada a l'existència, en els pressupostos de l'exercici econòmic següent, de crèdit adequat i suficient. A més, la referida Ordre de 26 de setembre de 1994 assenyala que tots els actes dictats en els expedients de despesa anticipada regulats per aquesta s'entendran condicionats al fet que, en dictar resolució definitiva de la concessió de la subvenció, subsistisquen les mateixes circumstàncies de fet i de dret, existents en el moment en què es van produir aquells actes.  
  
Les beques convocades mitjançant la present resolució no estan subjectes a la política de la competència de la Unió Europea en matèria d'ajudes públiques, i, per tant, no precisen notificació o comunicació a la Comissió Europea, per no reunir els requisits de l'article 107.1 del Tractat de funcionament de la Unió Europea, atés que en raó de la naturalesa de les persones beneficiàries i de l'objecte de les beques, pràctiques professionals, aquestes accions subvencionables no afecten a la competència, ni als intercanvis comercials entre els estats membres, i tampoc afavoreixen determinades empreses o produccions.  
Per tant, amb la percepció de les citades beques no existeix cap avantatge econòmic, ni desplegament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes assenyalats en l'article 7.4 del Decret 128/2017, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
En virtut d'allò que s'ha assenyalat més amunt, en compliment del que estableixen els articles 164.e i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i següents de l'Ordre 22/2017, de 13 de desembre, de la Conselleria d'Economia Sostenible, Sectors Productius, Comerç i Treball, i en ús de les facultats que atorguen al titular de la conselleria competent l'article 28 de la Llei 5/1983, del Consell i l'article 160.4 de la Llei 1/2015 abans esmentada, en relació amb l'article 3 del Decret 7/2015, de 29 de juny, del President de la Generalitat, pel qual es determinen les conselleries en què s'articula l'Administració de la Generalitat, el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball i l'Ordre 22/2017, de 13 de desembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de beques per a la realització de pràctiques professionals en els centres directius de l'esmentada Conselleria, resolc:  
  
  
  
Primer. Objecte i àmbit de la convocatòria  
L'objecte de la present resolució és convocar, en règim de concurrència competitiva i mitjançant tramitació anticipada, la concessió de dues beques per a completar la formació de titulats universitaris mitjançant la realització de pràctiques professionals en l'àmbit de les competències i funcions del Gabinet i de la Sotssecretaria de la Conselleria d'Economia Sostenible, Sectors Productius, Comerç i Treball durant els exercicis 2018 i 2019, en les modalitats que es detallen a continuació:  
  
- Una beca en la modalitat de comunicació, que es desplegarà en el Gabinet de la persona titular de la Conselleria, adreçada als qui tinguen alguna de les titulacions següents:  
a) Llicenciatura o Grau en Periodisme.  
b) Llicenciatura o Grau en Comunicació Audiovisual.  
- Una beca en la modalitat jurídica i/o de gestió de l'Administració Pública, que es desplegarà en la Sotssecretaria de la Conselleria, adreçada als qui tinguen alguna de les titulacions següents:  
a) Llicenciatura o Grau en Dret.  
b) Llicenciatura o Grau en Ciències Polítiques i de l'Administració Pública.  
c) Diplomatura o Grau en Gestió i Administració Pública.  
  
Segon. Bases reguladores de la convocatòria  
Aquesta convocatòria es regirà per les bases reguladores aprovades per l'Ordre 22/2017, de 13 de desembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de beques per a la realització de pràctiques professionals en els centres directius de l'esmentada Conselleria (d'ara en avant, l'Ordre), publicada en el Diari Oficial de la Generalitat Valenciana número 8191, de 15 de desembre.  
  
Tercer. Finançament  
Les beques convocades es finançaran amb càrrec a l'aplicació pressupostària 39.81.66.664.07.5, línia de subvenció S0380000, que figura en el projecte de Llei de pressupostos de la Generalitat per a l'exercici 2018, i el seu equivalent en el pressupost de la Generalitat per a 2019, restant condicionada la seua concessió, en conseqüència, a l'existència de crèdit adequat i suficient en els pressupostos de la Generalitat per als respectius exercicis, d'acord amb allò previst en els articles 40 i 167 de la Llei 1/2015, de la Generalitat, d'hisenda pública, del sector públic instrumental i de subvencions, i l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa. El desglossament per anualitats dels imports màxims de subvenció és el següent.  
Anualitat 2018: 19.500 euros  
Anualitat 2019: 6.500 euros  
  
Quart. Quantia i durada de les beques convocades  
1. L'import de cada beca tindrà una quantia màxima anual bruta de 12.277,92 euros i el seu import s'abonarà per mensualitats vençudes, a raó de 1.023,16 euros cadascuna d'elles, import sobre el qual haurà de ser practicada la corresponent retenció a compte de l'Impost de la Renda sobre les Persones Físiques i aquelles altres que pogueren pertocar, així com la deducció corresponent de les quotes a la Seguretat Social, en els termes establits en el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació.  
2. Les quantitats abonades mai no tindran el caràcter de salari o retribució, sinó d'ajuda econòmica per a les despeses que la beca comporta.  
3. El període de durada de cada beca serà de 12 mesos a comptar des de la data que s'indique en la resolució de concessió, sense perjudici de la seua pròrroga en els termes previstos en l'article 6.2 de l'Ordre.  
4. En cas de pròrroga de les beques, en el segon període la quantia de la beca serà aquella que resultara aplicable d'acord amb la resolució vigent en l'esmentat període a què fa referència l'article 17 del Decret 132/2009, de 4 de setembre, del Consell, pel qual es regula la concessió de beques.  
  
Cinqué. Requisits de les persones sol·licitants  
1. D'acord amb allò disposat en l'article 3 de l'Ordre, les persones sol·licitants hauran de reunir, a la finalització del termini de presentació de sol·licituds, els requisits següents:  
a) Tenir la nacionalitat espanyola o la condició de nacional d'un estat membre de la Unió Europea. Les persones aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, s- s'escau, durant el procés de selecció.  
b) No ser major de 35 anys.  
c) Estar en possessió d'alguna de les titulacions oficials a les quals es fa referència en el resolc primer. La titulació respectiva haurà d'haver sigut expedida o homologada per les autoritats espanyoles corresponents, El termini màxim transcorregut des de la seua finalització serà de cinc anys.  
d) No haver sigut beneficiària de beques de pràctiques professionals en la Generalitat per un període igual o superior a 36 mesos.  
e) No trobar-se incursa en les prohibicions per a obtenir la condició de beneficiària establides en l'article 13.2 de la Llei 38/2003, de 17 de novembre, General de Subvencions.  
f) No estar afectada per malaltia o discapacitat que impedisca el compliment de les obligacions inherents a la concessió i normal desplegament de les pràctiques professionals. Sense perjudici d'això, aquelles persones amb discapacitat en qui no concórrega aquest impediment, podran al·legar aquesta condició a l'efecte de dirimir possibles empats.  
2. No podran optar a una beca els qui en el moment de ser publicada la convocatòria ja estiguen gaudint d'una beca de pràctiques professionals en la Generalitat, tret que resten menys de dos mesos per a la seua finalització.  
  
Sisé. Termini i forma de presentació de les sol·licituds. Documentació  
1. De conformitat amb allò previst en l'article 10 de l'Ordre, les persones aspirants presentaran, exclusivament per via electrònica, la sol·licitud i el currículum, segons models normalitzats, en el termini de 15 dies hàbils comptadors des de l'endemà de la publicació en extracte d'aquesta resolució en el Diari Oficial de la Generalitat Valenciana.  
  
Per això, accediran a la seu electrònica de la Generalitat, https://sede.gva.es, apartat Serveis On-line, i, dintre d'aquest, al tràmit de sol·licitud de beca dissenyat a l'efecte. Per realitzar la tramitació electrònica de la sol·licitud, les persones aspirants podran utilitzar qualsevol dels sistemes de signatura electrònica admesos en la referida seu electrònica.  
En la sol·licitud s'especificarà la modalitat de beca, segons titulació, en la qual es participa, havent de presentar una sol·licitud per modalitat, en cas d'optar a totes dues.  
2. De conformitat amb allò previst en l'article 11 de l'Ordre, a la sol·licitud no s'acompanyarà documentació acreditativa dels mèrits al·legats. En cas de no autoritzar a l'Administració en relació a l'obtenció directa per aquesta dels extrems relatius al compliment de les seues obligacions tributàries i amb la Seguretat Social, les persones sol·licitants hauran d'aportar en el moment de la sol·licitud les certificacions següents:  
a) De l'Agència Estatal d'Administració Tributària, el certificat que acredite que la persona sol·licitant es troba al corrent de les seues obligacions tributàries.  
b) De la Tresoreria General de la Seguretat Social, el certificat acreditatiu que la persona sol·licitant es troba al corrent en el compliment de les seues obligacions amb la Seguretat Social.  
c) De l'Institut Valencià d'Administració Tributària, el certificat acreditatiu que la persona sol·licitant no té deutes de naturalesa tributària amb la Generalitat.  
Així mateix, en cas de no autoritzar a l'administració l'obtenció directa de l'acreditació dels títols oficials i el grau de coneixement de valencià de la Junta Qualificadora de Coneixements de Valencià, les persones sol·licitants hauran d'aportar la respectiva documentació acreditativa només en el cas que, durant el procés de selecció, foren cridades a l'entrevista personal.  
  
Seté. Criteris de valoració de les sol·licituds  
1. Per a la valoració dels mèrits al·legats per les persones candidates s'utilitzaran els criteris assenyalats en l'article 8.1 de l'Ordre, amb l'especificitat assenyalada a continuació:  
a) En allò relatiu a l'apartat b.2. Coneixements especialitzats de valencià, es valoraran les especialitats de Correcció de Textos, Llenguatge en els Mitjans de Comunicació i Llenguatge Administratiu, a raó de 0.5 punts cadascuna.  
2. En conseqüència, el màxim de puntuació total a obtenir per les persones aspirants serà de 29,5 punts, corresponent 22 punts a la puntuació màxima dels apartats a al e de l'article 8.1 de l'Ordre i 7,50 punts a l'apartat f, Entrevista, del mateix article.  
  
Vuité. Òrgans competents  
 1. L'ordenació i instrucció del procediment correspondrà a la Sotssecretaria de la Conselleria d'Economia Sostenible, Sectors Productius, Comerç i Treball.  
 2. La comissió avaluadora a què fa referència l'article 7 de l'Ordre estarà integrada en aquest cas pels membres següents:  
Presidència: la persona titular de la Secretaria General Administrativa, o persona en qui delegue.  
Vocalies:  
 a) La persona titular del Servei de Personal.  
 b) La persona titular del Servei de Gestió Administrativa i Defensa de la Competència.  
 c) La persona titular del Servei de Coordinació i Suport Tècnic.  
 d) La persona titular de la Secció d'Administració del Servei de Personal, qui n'exercirà, a més, les funcions de secretaria.  
Els membres de la comissió avaluadora podran ser assessorats pel personal tècnic o professional que s'estime necessari, que podrà assistir a les sessions amb veu però sense vot.  
 3. Correspondrà la resolució de concessió de les beques objecte de convocatòria a la persona titular de la Sotssecretaria, per delegació de la titular de la conselleria, d'acord amb allò previst en l'article 7.4 de l'Ordre.  
  
Nové. Tramitació del procediment  
El procediment de concessió s'ajustarà a allò previst en el capítol II de l'Ordre. La publicació de relacions i llistats a què es fa referència s'efectuaran en la seu electrònica de la Generalitat (https://sede.gva.es), així com en la pàgina web de la Conselleria d'Economia Sostenible, Sectors Productius, Comerç i Treball.  
  
Desé. Termini de resolució i mitjà de notificació  
1. El termini màxim per dictar i publicar la resolució de la concessió serà de tres mesos a comptar de l'endemà de la publicació de la convocatòria en extracte en el Diari Oficial de la Generalitat Valenciana, sense perjudici que puga ser ampliat en els termes previstos per la normativa reguladora del procediment administratiu comú.  
  
2. La resolució de concessió, que posa fi a la via administrativa, es publicarà en el Diari Oficial de la Generalitat Valenciana amb els efectes de notificació previstos en la legislació bàsica de procediment administratiu comú.  
3. Així mateix, en aplicació dels principis de publicitat, transparència, accés a la informació pública i bon govern, la resolució de concessió es publicarà en la Base de Dades Nacional de Subvencions i en la pàgina web de la Conselleria d'Economia Sostenible, Sectors Productius, Comerç i Treball.  
  
Onzé. Efectes  
1. Aquesta resolució produirà efectes des de l'endemà de la publicació en extracte en el Diari Oficial de la Generalitat Valenciana.  
  
2. Contra aquesta resolució podrà ser interposat recurs potestatiu de reposició davant l'òrgan que va dictar l'acte, en el termini d'un mes a comptar de l'endemà de la publicació en extracte en el Diari Oficial de la Generalitat Valenciana, de conformitat amb allò previst en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en extracte en el Diari Oficial de la Generalitat Valenciana, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que s'estime pertinent.  
  
València, 26 de desembre de 2017.- El conseller d'Economia Sostenible, Sectors Productius, Comerç i Treball: Rafael Climent González.